武威送劉單判官赴安西行營便呈高開府
作者：岑參
朝代：唐

paragraphs: 熱海亙鐵門，火山赫金方。
白草磨天涯，湖沙奔茫茫。
夫子佐戎幕，其鋒利如霜。
中歲學兵符，不能守文章。
功業須及時，立身有行藏。
男兒感忠義，萬里忘越鄉。
孟夏邊候遲，胡國草木長。
馬疾過飛鳥，天窮超夕陽。
都護新出師，五月發軍裝。
甲兵二百萬，錯落黃金光。
揚旗拂崑崙，伐鼓震蒲昌。
太白引官軍，天威臨大荒。
西望雲似蛇，戎夷知喪亡。
渾驅大宛馬，繫取樓蘭王。
曾到交河城，風土斷人腸。
寒驛遠如點，邊烽互相望。
赤亭多飃風，鼓怒不可當。
有時無人行，沙石亂飄揚。
夜靜天蕭條，鬼哭夾道傍。
地上多髑髏，皆是古戰場。
置酒高館夕，邊城月蒼蒼。
軍中宰肥牛，堂上羅羽觴。
紅淚金燭盤，嬌歌豔新妝。
望君仰青冥，短翮難可翔。
蒼然西郊道，握手何慨慷。